**Кратко описание (справка)**

за най-важните постижения на кандидата и тяхното значение за развитието на науката и културата и/или за материалното и/или духовното обогатяване на българския народ и българската държава

Кандидат за конкурс за чл. кореспондент на БАН

проф. дин Иван Христов Първев

1. Изследователските интереси, отразени в публикациите на кандидата, са свързани с проучванията на историческите връзки между Хабсбургската монархия и Балканите през епохата на Ранното ново време, с проблемите на Източния въпрос като феномен на дипломацията и междудържавните отношения (с особен акцент върху австро-руското сътрудничество и съперничество на Балканите), с теорията на международните отношения, както и с връзките на немскоезична Централна Европа с България в периода XV-XIX в. Проучват се също така и българо-германските отношения през 70-е и 80-те години на XIX в.

По време на своето досегашно 35-годишно академично развитие кандидатът изхожда от изследователската теза, че една немалка част от източниците за българската история през XVI-XIX в. могат и трябва да бъдат търсени в австрийските и немските архиви, тъй като Централна Европа е регионът, който граничи с Османската империя, а той е същевременно и мястото, където целенасочено се пази споменът за унищожената българска държавност. Затова и проучването на Чипровското въстание (1688) чрез анализ на австрийските архиви се превръща във важна тема в изследванията на кандидата; по същата логика преди 20-ина години той се насочва към включването в научен оборот на неизползвани досега от изследователите немскоезични извори, а именно вестниците и политическите журнали от края на XVII до края на XVIII в. Оказва се, че в периодичния печат от посочената епоха има ценни сведения, които позволяват да се разграничат специфични “балкански образи”, като сред тях представата за България и за българите е достатъчно пластична, за да бъде възприета и осмислена от немската читателска аудитория от последния век на Ранното ново време.

Освен посочените класически схеми на историческото дирене, които предполагат работа в архив и разкриване на нови извори, кандидатът не отбягва и теоретичното осмисляне на мащабните събитийни вериги от миналото. Негова е идеята да се разработи модел на “европейско-османските отношения” за десетилетията между 1300-1923 г., който да описва по-прецизно глобалните геополитически и геостратегически измерения на “османизацията” и на “деосманизацията” на Балканите като исторически процес. В последната своя монография от 2017 г. той аргументирано предлага своя дефиниция и нова начална граница на Източния въпрос, а именно 1688 г., по интересен начин е направена и периодизацията (на австрийски, руски и европейски етап) на този интригуващ исторически феномен, който засяга не само Балканите, но и влиятелните сили в Европа. Авторът се насочва също така към теорията на международните отношения, като в някои свои изследвания се опитва да компенсира един несъмнен дефицит в специализираната литература, а именно почти пълното отсъствие на Балканите и Югоизточна Европа в теоретичните анализи.

Броят на публикациите на кандидата надхвърля 80 позиции, сред които се открояват няколко монографии, тематични сборници, както и студии, статии и съобщения, издадени у нас и в чужбина. В тази връзка трябва да се отбележи, че две от монографиите, както и няколко от издадените сборници, както и немалък брой други самостоятелни публикации са издадени в Австрия, Германия, Холандия и САЩ. Това превръща автора в учен с международна известност, за което свидетелстват многократните лични покани за участие в международни конференции и проекти.

2. През изминалите 15 години кандидатът участва в редица национални и международни проектни инициативи (в Университетския комплекс по хуманитаристика „Алма Матер“ като ръководител на „Регионалната програма“; ръководител е на проект към ФНИ от 2018 г.; участва в проектния екип на международна COST мрежа за периода 2018-2023 г. и др.). Това позволява на колегата да придобие сериозен управленски и изследователски опит, които се оценяват високо от академичната колегия у нас и в чужбина.

Кандидатът е бил преподавател на повече от 35 випуска възпитаници на Софийския университет – водил е упражнения, семинари, лекции и спецкурсове за студенти от трите степени на висшето образование у нас (бакалаври, магистри и докторанти) в специалност „История“, „Минало и съвремие на Югоизточна Европа“, „История и геополитика на Балканите“, „Балканистика“ (ФСлФ), в магистърските програми “Европейски Югоизток”, “Европейски Югоизток (международна)”, “Балканите и Русия”, “Дипломация и разузнаване на Балканите” и др. Тематиката на преподаванията са посветени на проблемите на Новата балканска история; свързани са също така и с неговите изследователски интереси, но за колегата не е проблем да се насочи и към нови области на академичното познание – така например от 2019 г. той изнася лекции на тема „Евреите в Хабсбургската империя“ в специалност „Хебраистика“ към ИФ.

Немалък е неговият международен опит като преподавател – така например през 1996 г. изнася лекционен курс на немски по проблемите на Новата балканска история към Историческия институт (Университет на Саарландия, Германия). Впоследствие го срещаме като лектор в немски, австрийски, турски, гръцки и израелски университети (Саарбрюкен, Майнц, Виена, Грац, Истанбул, Атина и Хайфа). Бил е стипендиант на български и чуждестранни академични фондации (Германска служба за академичен обмен, Австрийска служба за академичен обмен, Фондация „Мелън“ и др.), което му е позволило да осъществи изследователски престои във Виена, Саарбрюкен, Амстердам, Майнц, Бремен, Хамбург, Берлин и Волфенбютел. Освен в библиотеките на посочените градове е извършвал своите проучвания в австрийския Династичен, придворен и държавен архив и във Виенския Военен архив, както и в Архива на германското външно министерство (Берлин).

Осъществявал е научно ръководство на повече от дузина докторанти, като някои от тях след получаването на образователната и научната степен „доктор“ започват работа в СУ, БАН, Националния исторически музей, преподават и като учители.

3. Кандидатът е привърженик на убеждението, че академичните проучвания не трябва да бъдат нещо абстрактно, а следва да носят полза за обществото. Това обяснява и неговата инициатива да бъде създаден към Историческия факултет на СУ “Св. Кл. Охридски” отделен Център за регионални изследвания и анализи (ЦРИА), а също и на една специализирана образователна програма, аналог на популярните в Западна Европа и САЩ „Intelligence Studies“, което довежда до възникването през учебната 2016-17 г. на Магистърската програма „Дипломация и разузнаване на Балканите“. Тази МП през последните години се превръща в една от най-успешните магистратури на ИФ, към които проявяват интерес и чуждестранни студенти, а ръководеният от него „Ситуативен семинар“ се ползва с голяма популярност сред студентите магистри. В някои от академичните проекти, ръководени от колегата, аргументирано се разработва тезата за необходимостта от запазването на „исторически суверенитет“, който едно модерно общество като българското би следвало да отстоява.

Кандидатът винаги е подкрепял идеята за пълноценно взаимодействие между академичните институции в България, като особен акцент в случая играят връзките между ИФ и Института за балканистика с Център по тракология към БАН. В качеството си на ръководител на Катедра „История на Византия и балканските народи“ той активно съдейства за включването на колегите от посочения институт в преподавателския процес в специалността „Минало и съвремие на Югоизточна Европа“, съответно „История и геополитика на Балканите“. Многократно по време на заседания на Катедрения съвет и на ФС на ИФ е подчертавал необходимостта от включването на колеги от БАН в лекционния процес в СУ, тъй като изследователите от Академията притежават много ценна научна експертиза, от която студентите могат само да имат полза. Като ръководител на „Регионалната програма“ към УКХ „Алма Матер“ кандидатът включва немалко колеги от Института за балканистика в проектните изследователско-публикационни и конферентни инициативи на посочения център за върхови постижения. Същото се отнася и до академичната дейност на ръководения от него Център за регионални изследвания и анализи (ЦРИА) към ИФ.

4. Кандидатът членува в национали и международни академични сдружения – така например през 2009-2013 г. е бил председател на Българското дружество за проучване на XVIII в., което е създадено през 1993 г. по негова инициатива съвместно с доц. Стефка Първева (ИИИ, БАН). Членува също така и в International Society for Eighteenth Century Studies (ISECS), където се ползва с несъмнен авторитет, за което свидетелства фактът, че два пъти (през 2015 и 2019 г.) е номиниран от ръководството ISECS за член на Управителния съвет. През 2016 г. кандидатът е избран за заместник-председател на Society for 18th Century Studies on South-Eastern Europe (SOG18), което е академично обвързано към Университета в Грац (Австрия). По негова инициатива СУ “Св. Кл. Охридски” съвместно с Българското общество за проучване на XVIII в. ще предложат София да бъде домакин на XVII Световен конгрес на ISECS през 2027 г. По този начин би се постигнала една много важна стратегическа цел, към която кандидатът се стреми през последните десетина година, а именно да се превърне България в ключов академичен център за модерните проучвания, посветени на XVIII в.

Кандидатът има също така немалък опит в академичното и административното управление на звена в рамките на ИФ. Така например от 1998 г. насетне постоянно е избиран за член на Факултетния съвет на ИФ, както и за член на Общото събрание на СУ „Св. Климент Охридски“. През 2007-2014 г. е ръководител на Катедра „История на Византия и балканските народи“, а от 2014 г. е академичен директор на Центъра за регионални изследвания и анализи (ЦРИА) към ИФ. През есента на 2019 г. е избран за председател на Общото събрания на Историческия факултет.

Най-новото международно академично признание за неговата изследователско-преподавателската дейност личи от решението на Сената на Университета в Грац (Австрия) от м. март 2021 г., по силата на което кандидатът е удостоен със званието „доктор хонорис кауза“ на Университета в Грац, което е несъмнено свидетелство за неговите високи качества на изследовател и университетски преподавател.